b'\n_START_ARTICLE_\nMinigolf\n_START_PARAGRAPH_\nMinigolf, pienoisgolf eli ratagolf on golfin tapaan 18-reik\xc3\xa4isell\xc3\xa4 radalla pelattava mailapeli. _NEWLINE_Ratagolfissa k\xc3\xa4ytet\xc3\xa4\xc3\xa4n golf-peleiss\xc3\xa4 k\xc3\xa4ytett\xc3\xa4vien puttereiden kaltaisia mailoja. Palloja on tuhansia erilaisia, ominaisuudet vaihtelevat pompusta, kovuudesta ja pinnasta riippuen. Ratagolfradat ovat satojen metrien mittaisten golfratojen sijaan muutamien metrin mittaisia eterniitti-, betoni- ja huoparatoja, sek\xc3\xa4 2010 alkaen my\xc3\xb6s MOS-ratoja. Suomessa k\xc3\xa4ytet\xc3\xa4\xc3\xa4n yleisimmin huoparatoja. Radat voivat olla joko ulkona tai sis\xc3\xa4ll\xc3\xa4. Yleisempi\xc3\xa4 ovat ulkoradat. Radoilla on erilaisia esteit\xc3\xa4. _NEWLINE_Tavoitteena on golfin tapaan saada pallo ly\xc3\xb6ty\xc3\xa4 reik\xc3\xa4\xc3\xa4n mahdollisimman pienell\xc3\xa4 ly\xc3\xb6ntim\xc3\xa4\xc3\xa4r\xc3\xa4ll\xc3\xa4. Mik\xc3\xa4li pelaaja ei saa palloa kuudennella ly\xc3\xb6nnill\xc3\xa4 reik\xc3\xa4\xc3\xa4n, keskeytyy kyseisen radan pelaaminen, ja radan tulokseksi merkit\xc3\xa4\xc3\xa4n seitsem\xc3\xa4n ly\xc3\xb6nti\xc3\xa4._NEWLINE_Joissakin maissa, esimerkiksi Yhdysvalloissa (USA:ssa yleisimmin MOS-radoilla), kisataan my\xc3\xb6s suuremman luokan rahapalkinnoista. Palkinnot voivat nousta jopa 25\xc2\xa0000 euroon.\n_START_SECTION_\nMinigolf Suomessa\n_START_PARAGRAPH_\nSuomen ensimm\xc3\xa4iset minigolfradat rakennettiin Helsinkiin vuonna 1952._NEWLINE_Suomessa lajin kilpailutoimintaa organisoi Suomen Ratagolfliitto ry. Lajiliitossa on yli 20 j\xc3\xa4senseuraa, joissa on yhteens\xc3\xa4 noin 700 j\xc3\xa4sent\xc3\xa4. Minigolfin MM-kilpailut pelattiin Lahdessa, Launeen minigolfkeskuksessa vuonna 2015._NEWLINE_Suomen suurimpia minigolfkeskuksia ovat Tampereen Koulukatu (eterniitti-, huopa-, betoniradat) ja Lahden Launeen minigolfkeskus (2 huoparataa ja eterniittiradat). _NEWLINE_Suomessa voi nyky\xc3\xa4\xc3\xa4n pelata my\xc3\xb6s adventure-radalla (MOS). Suomessa suurin minigolfrata sijaitsee Kouvolan Jaalassa, johon vuonna 2010 avattiin uusi merirosvoaiheinen minigolfrata. Radalla on 18 v\xc3\xa4yl\xc3\xa4\xc3\xa4. Vuonna 2011 kent\xc3\xa4ll\xc3\xa4 kisattiin Suomen ensimm\xc3\xa4inen ratagolfliiton MOS-alustalla pelattava kilpailu.'